## El Consell aprova les obres de reforç de forjats en l’edifici administratiu de la Conselleria de Sanitat situat al carrer Rodríguez Fornos de València

*** S’aprova un pressupost de 59.000 euros per a les obres de reparació dels forjats**

El Consell ha aprovat la contractació de les obres de reforç dels forjats en l’edifici administratiu de la Conselleria de Sanitat situat al carrer Rodríguez Fornos de València, així com la direcció de l’obra.

La necessitat de realitzar estes obres sorgix arran de la reforma que s’ha dut a terme als lavabos situats en este edifici, ja que, quan es va demolir el barandat i els falsos sostres en este espai, es descobrix que dos dels forjats requerixen obres de reparació a causa de l’estat en el qual es troben.

En este sentit, la Conselleria de Sanitat va sol·licitar el mes de març passat un informe a la direcció tècnica de les obres de reforma que conclou la necessitat de dur a terme de manera immediata treballs de reparació per part de personal tècnic especialista en estructures, així com la realització de proves en la resta dels forjats per a comprovar-ne la composició i l’estat.

Per a fer-ho, s’ha autoritzat un pressupost de 59.000 euros per a les obres de reparació dels forjats. Del total, en corresponen més de 48.000 als treballs de l’obra i la resta està destinat al projecte de direcció de l’obra.

Fecha: 13/05/2024